CELEX: 62008TO0371
Language: sk
Date: 2009-06-22
Title: Uznesenie Súdu prvého stupňa (odvolacia komora) z 22. júna 2009.#Bart Nijs proti Dvoru audítorov Európskych spoločenstiev.#Odvolanie - Verejná služba - Úradníci - Interné výberové konanie.#Vec T-371/08 P.

UZNESENIE SÚDU PRVÉHO STUPŇA (odvolacia komora)
      z 22. júna 2009
      Vec T‑371/08 P
      Bart Nijs
      proti
      Dvoru audítorov Európskych spoločenstiev
      „Odvolanie – Verejná služba – Úradníci – Rozhodnutie o vymenovaní nadriadeného odvolateľa – Interné výberové konanie – Voľby do výboru zamestnancov – Rozhodnutie o nepovýšení odvolateľa v roku 2006 – Odvolanie, ktoré je čiastočne zjavne neprípustné a čiastočne zjavne nedôvodné“
      Predmet: Odvolanie podané proti uzneseniu Súdu pre verejnú službu Európskej únie (druhá komora) z 26. júna 2008, Nijs/Dvor audítorov
         (F‑5/07, Zb. VS s. I‑A‑1‑207, II‑A‑1‑1145), a smerujúce k zrušeniu tohto uznesenia
      
      Rozhodnutie: Odvolanie sa zamieta. B. Nijs znáša svoje vlastné trovy konania a je povinný nahradiť trovy konania, ktoré vznikli Dvoru audítorov
         Európskych spoločenstiev v tomto konaní.
      
      Abstrakt
      1.      Konanie – Prípustnosť žalôb – Posúdenie s ohľadom na pravidlá účinné v čase podania žaloby
      (Rokovací poriadok Súdu prvého stupňa, článok 111; Rokovací poriadok Súdu pre verejnú službu, článok 76)
      2.      Konanie – Žaloba podaná na Súd pre verejnú službu – Možnosť druhej výmeny vyjadrení – Diskrečná právomoc Súdu pre verejnú
            službu
      (Štatút Súdneho dvora, príloha I článok 7 ods. 3)
      1.      Hoci je pravidlo formulované v článku 76 Rokovacieho poriadku Súdu pre verejnú službu, podľa ktorého môže tento súd uznesením
         zamietnuť žalobu, ktorá zjavne má byť zamietnutá, procesným pravidlom, ktoré sa ako také uplatňuje odo dňa svojej účinnosti
         vo všetkých sporoch prebiehajúcich na tomto súde, neplatí to isté pre pravidlá, na základe ktorých môže tento súd podľa tohto
         článku považovať žalobu za zjavne neprípustnú a ktorými môžu byť iba pravidlá, ktoré sa uplatňovali v čase podania žaloby.
      
      Súčasným uplatnením článku 111 Rokovacieho poriadku Súdu prvého stupňa a článku 76 Rokovacieho poriadku Súdu pre verejnú službu,
         ktorých normatívny obsah je úplne rovnaký, na vec začatú pred nadobudnutím účinnosti Rokovacieho poriadku Súdu pre verejnú
         službu, tento súd iba využíva túto možnosť. Keďže znenie Rokovacieho poriadku Súdu pre verejnú službu bolo uverejnené dlho
         pred začatím konania, nemôže odvolateľ s úspechom tvrdiť, že v čase podania svojej žaloby nemohol poznať pravidlá, na základe
         ktorých bola jeho žaloba zamietnutá.
      
      Okrem toho, keďže rokovacie poriadky boli uverejnené v Úradnom vestníku, ich neznalosť neospravedlňuje.
      (pozri body 20 a 28)
      Odkaz: Súdny dvor, 12. júla 1989, Binder, 161/88, Zb. s. 2415, bod 19
      2.      Z článku 7 ods. 3 prílohy I Štatútu Súdneho dvora jasne vyplýva, že Súd pre verejnú službu nemá povinnosť vyžadovať od účastníkov
         konania druhú výmenu vyjadrení. Rozhodnutie vyžiadať si takúto výmenu patrí do diskrečnej právomoci tohto súdu, ktorú vykonáva
         v závislosti od toho, ako potrebuje informácie. Znenie tohto ustanovenia preto u žalobcu nemôže zakladať legitímnu dôveru,
         že po podaní žaloby bude môcť podať druhé vyjadrenie.
      
      (pozri bod 27)